ΚΑΝΟΝΙΣΜΟΣ (ΕΟΚ) αριθ. 1767/93 ΤΗΣ ΕΠΙΤΡΟΠΗΣ της 30ής Ιουνίου 1993 για την τροποποίηση του κανονισμού (ΕΟΚ) αριθ. 3472/85 περί των λεπτομερειών αγοράς και αποθεματοποίησης ελαιολάδου από τους οργανισμούς παρεμβάσεως

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί κοινής οργανώσεως της αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 2046/92 (2), και ιδίως το άρθρο 12 παράγραφος 4,

τον κανονισμό (ΕΟΚ) αριθ. 3813/92 του Συμβουλίου της 28ης Δεκεμβρίου 1992 για τη λογιστική μονάδα και τις ισοτιμίες που θα εφαρμοσθούν στο πλαίσιο της κοινής γεωργικής πολιτικής (3), και ιδίως το άρθρο 6 παράγραφος 2,

Εκτιμώντας:

ότι ο κανονισμός (ΕΟΚ) αριθ. 1068/93 της Επιτροπής της 30ής Απριλίου 1993 περί λεπτομερειών καθορισμού και εφαρμογής των ισοτιμιών που θα εφαρμοσθούν στο γεωργικό τομέα (4), καθόρισε τα γενεσιουργά αίτια των γεωργικών ισοτιμιών- ότι πρέπει να προσδιοριστεί στο πλαίσιο αυτό η έννοια της αναλήψεως του ελαιολάδου που προσφέρεται στην παρέμβαση-

ότι πρέπει να τροποποιηθούν οι προθεσμίες που ισχύουν για την πληρωμή της ενισχύσεως καθιερώνοντας, ότι η πληρωμή του αγοραζομένου ελαιολάδου από τον οργανισμό παρεμβάσεως πρέπει να πραγματοποιείται εντός προθεσμίας που θα αρχίζει την τριακοστή πρώτη ημέρα και δεν θα υπερβαίνει την τεσσαρακοστή ημέρα κα η οποία θα υπολογίζεται από την ημερομηνία αναλήψεως- ότι εν τούτοις, για την τρέχουσα περίοδο, πρέπει να προβλεφθεί μια συμπληρωματική προθεσμία για τα παρθένα ελαιόλαδα πλην των μειονεκτικών προκειμένου να ληφθούν υπόψη οι αναλύσεις που θα πραγματοποιηθούν για τα ελαιόλαδα αυτά-

ότι πρέπει να διευκρινισθούν οι όροι σχετικά με την ανάληψη του ελαιολάδου που προσφέρεται στην παρέμβαση και ιδίως όσον αφορά την προθεσμία παραδόσεως-

ότι τα μέτρα αυτά πρέπει να εφαρμοστούν αμέσως για να αποδώσουν από την περίοδο αυτή-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 3472/85 της Επιτροπής (5) τροποποιείται ως εξής:

1. Στο άρθρο 3, η παράγραφος 1 αντικαθίσταται από το ακόλουθο κείμενο:

"1. Η τιμή αγοράς σε Ecu είναι εκείνη που ισχύει την ημέρα καταθέσεως της προσφοράς, ενδεχομένως τροποποιημένη σύμφωνα με το άρθρο 5 για εμπόρευμα που παραδίδεται φορτωμένο στην αποθήκη, και λαμβάνοντας υπόψη τις προσαυξήσεις και μειώσεις που προβλέπονται στον παρόντα κανονισμό.

Η γεωργική ισοτιμία που θα εφαρμοσθεί είναι εκείνη που ισχύει την ημέρα της αναλήψεως."

2. Στο άρθρο 3, η παράγραφος 4 αντικαθίσταται από το ακόλουθο κείμενο:

"4. Η πληρωμή του ελαιολάδου που αγοράζεται από τους οργανισμούς παρεμβάσεως πραγματοποιείται εντός προθεσμίας που αρχίζει την τριακοστή πρώτη ημέρα μετά την ημερομηνία αναλήψεως του ελαιολάδου από τον οργανισμό παρεμβάσεως και λήγει την τεσσαρακοστή ημέρα.

Εντούτοις, για την περίοδο 1992/93, η προθεσμία πληρωμής λήγει, όσον αφορά τις προσφορές παρθένου ελαιολάδου, πλην του μειονεκτικού την ογδοηκοστή ημέρα."

3. Στο άρθρο 4, προστίθεται η ακόλουθη παράγραφος:

"3. Η ημερομηνία αναλήψεως είναι η ημερομηνία ενάρξεως της παραδόσεως του προϊόντος. Η παράδοση των ποσοτήτων που προσφέρονται στην παρέμβαση, πρέπει να πραγματοποιηθεί πριν από την τεσσαρακοστή έκτη ημέρα μετά από εκείνη της καταθέσεως της προσφοράς που αναφέρεται στην παράγραφο 1."

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιουλίου 1993.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 30 Ιουνίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. 172 της 30. 9. 1966, σ. 3025/66.

(2) ΕΕ αριθ. L 215 της 30. 7. 1992, σ. 1.

(3) ΕΕ αριθ. L 387 της 31. 12. 1992, σ. 1.

(4) ΕΕ αριθ. L 108 της 1. 5. 1993, σ. 106.

(5) ΕΕ αριθ. L 333 της 11. 12. 1985, σ. 5.